પાટનગરના નાના-મોટા બજારોમાં ગ્રહકોની ભીડ જોવા મળતી નથી. વેપારીઓ ઘરાકી ક્યારે થશે, તેની પ્રતિક્ષા કરી રહ્યાં છે. જો કે માણસા, કલોલ અને દહેગમ તાલુકા મથકના નાના-મોટા બજારમાં સામાન્ય ઘરાકી ખુલી હોવાનું વેપારીઓ જણાવી રહ્યાં છે. તે પણ ગ્રામ્ય વિસ્તારના લોકો સામાન્ય ખરીદી માટે શરૂ થયા છે. આસો વદ અગિયારસથી દિવાળીના તહેવારોનો આરંભ થશે. દિવાળી પહેલાનો છેલ્લો અને તહેવારોની શરૂઆતનો પહેલો રવિવાર ૫મી નવેમ્બરના રોજ છે. તે દિવસથી બજારમાં ગ્રાહકોની ભીડ જામે તેવુ લાગી રહ્યું છે. તે દિવસથી બજારોમાં સેંકડો પરિવારો ઉમટી પડશે. વેપારીઓના જણાવ્યા અનુસાર આ વર્ષે વેપારને ખુબ માઠી અસર દેખાઇ રહી છે. દરેક ક્ષેત્રમાં ભારે મંદીના કારણે લોકો જરૂરિયાત સિવાયની કોઇ વસ્તુ ખરીદે તેવી શક્યતાઓ જોવા મળતી નથી.